**Forskrift om fiske i Randsfjorden med tilløpselver og -bekker, Jevnaker, Gran, Søndre Land og Nordre Land kommuner, Innlandet og Viken.**

Fastsatt av Statsforvalteren i Innlandet i samråd med Statsforvalteren i Oslo og Viken, Viken fylkeskommune og Innlandet fylkeskommune 07.06.2022 med hjemmel i forskrift av 26.06.09 om fiske etter innlandsfisk mv. og fangst av kreps § 4, jf lov av 15. mai 1992 nr. 47 om laksefisk og innlandsfisk m.v. § 34.

**§ 1. Formål**

Forskriftens formål er å skjerme storørret og storrøye mot overbeskatning, samt en best mulig bærekraftig forvaltning av øvrige fiskearter.

**§2. Geografisk virkeområde og definisjoner**

Forskriften gjelder så langt ørret fra Randsfjorden går opp. I Dokka gjelder forskriften opp til Helvetesfoss (UTM EUREF89 32V 556900 6748560) og i Etna opp til Høljerast (UTM EUREF89 32V 543390 6743780). Randsfjordens sørgrense defineres som reguleringsdammen ved Bergerfoss, Randsfjordens nordgrense defineres som linja fra nordre Våtbekkens utløp (UTM EUREF89 32V 561910 6740370) til Tingvoll (UTM EUREF89 32V 562650 6741280). Området nord for denne linja defineres som elv, og omfattes av reglene om friløp.

Sørspissen av Husodden er definert som en rett linje over fjorden ved Flubergsundet (fra UTM EUREF89 32V 567830 6735050 til UTM EUREF89 32V 568550 6735180)

**§ 3. Redskapsbruk**

Det er kun tillatt å bruke:

* Stang (herunder dregg og håndsnøre)
* Pilk med krok beregnet på å slukes av fisken
* Flueoter med enkelt- eller dobbeltkrokede våtfluer med maksimum krokstørrelse 8.
* Faststående bunngarn og flytegarn med høyde inntil 6 m. All angivelse av maskeviddestørrelse i denne forskrift er avstand fra knute til knutes midtpunkt målt i våt tilstand. I tillegg er maskevidder oppgitt som omfar.
* Kastenot som landdras
* Bunnsatt line og ruse (teine) uten ledegarn
* Håv og klepp kan brukes som hjelperedskap til landing av fisk, samt til sikfiske i tråd med § 7.
* Storruse (ruse med ledegarn) og mjæl kan benyttes til fangst av alle arter med unntak av ørret og røye.
* Hagle kan benyttes til skyting av gjedde, med unntak av de områder hvor bruk av skytevåpen er forbudt i henhold til vernebestemmelser etter naturvernloven (Dokkadeltaet naturreservat, Fluberg fuglefredningsområde, Røykenvik fuglefredningsområde). Ved skyting av gjedde er bruk av blyhagl forbudt.

I elver og bekker er det forbudt å bruke andre redskaper enn stang.

**§ 4. Fredningsbestemmelser i elver, bekker og ospartier**

I elver og bekker hvor det gyter ørret fra Randsfjorden er alt fiske forbudt f.o.m. 1. september t.o.m. 30. april. Unntak jf. § 7.

I alle elve- og bekkeos nærmere enn 200 m til Randsfjorden, er fiske med alle typer bunden redskap forbudt f.o.m. 15. august t.o.m. 30. april (unntak jf. § 7). Følgende elver har større ospartier som omfattes av forbudet:

* Lomsdalselvas osparti definert som området fra Lomsdalselva og ut til en rett linje mellom Kleivodden (UTM EUREF89 32V 572320 6718790) og Leirbakkvika (UTM EUREF89 32V 571440 6718070).
* Bjoneelvas osparti definert som området fra Bjoneelva og ut til en rett linje mellom Søndre Kirkeby (gammel steinbrygge) (UTM EUREF89 32V 571400 6709690) og odden utenfor Bjoneberget (UTM EUREF89 32V 571120 6710520).
* Gullerudelvas osparti definert som området fra Gullerudelva og ut til en rett linje mellom Karte (UTM EUREF89 32V 580170 6704400) og Odden (UTM EUREF89 32V 580260 6704010).
* Viggas osparti definert som en rett linje mellom Skreitangen (UTM EUREF89 32V 579340 6700480) og Bjørndalen (UTM EUREF89 32V 580055 6699240).
* Gjærsjøelvas osparti definert som en rett linje mellom Gjærvikstangen (UTM EUREF89 32V 576118 6709870) og moloen (UTM EUREF89 32V 577249 6709174).
* Minneelvas osparti definert som en rett linje mellom Kong Katt (UTM EUREF89 32V 571968 6731246) og Fagerlundsodden (UTM EUREF89 32V 572816 6730357).

I Dokka fra samløpet med Etna og opp til Helvetesfoss er alt fiske med bundne eller faststående redskap forbudt.

**§ 5. Fredningssoner på gyteplasser for røye**

Alt fiske er forbudt i en sone på 150 m ut fra land i perioden 1. oktober t.o.m. 31. desember på disse strekningene:

* På strekningen fra Gullerudelvas osparti (UTM EUREF89 32V 580260 6704010) og sør til Nordleire (UTM EUREF89 32V 579470 6702790).
* På strekningen fra Nordre Kristenstuen (UTM EUREF89 32V 567619 6738946) og sør til Fluberg gamle kirkeruin (UTM EUREF89 32 v 567626 6738411)

**§ 6. Fisket med faststående bundne redskaper i Randsfjorden sør for sørspissen av Husodden (jf. definisjon i § 2, 2. ledd)**

Det er tillatt å fiske med følgende redskap året rundt:

1. Bunngarn med høyde større enn 2 m og maskevidder mindre eller lik 31 mm (20 omfar).
2. Bunngarn med høyde mindre eller lik 2 m. For denne typen garn gjelder ingen begrensninger i maskevidde.
3. Ruse, storruse og mjæl etter andre arter enn ørret og røye. Storruse og mjæl skal etterses minst hver 3. dag og ev. ørret eller røye skal straks slippes ut ved ettersyn.

Det er tillatt å fiske med bunngarn med høyde større enn 2 m og maskevidder større eller lik 63 mm (10 omfar) f.o.m. 1. juni t.o.m. 9. juli. Disse skal være av spunnet nylon.

Det er tillatt å fiske med flytegarn med maskevidder mindre eller lik 31 mm (20 omfar) f.o.m. 1. juli t.o.m. 31. desember.

Det kan maksimalt benyttes en garnlengde på 100 m pr. båt med garn med høyde mindre enn 2 m og en garnlengde på 100 m pr. båt med garn med høyde større enn 2 m (totalt 200 m)

**§ 7. Fisket med faststående bundne redskaper i Randsfjorden nord for sørspissen av Husodden (jf. definisjon i § 2, 2. ledd) og i Dokka-Etna**

Det er tillatt å fiske f.o.m. 1. juni t.o.m. 9. juli med følgende redskap:

1. Bunngarn med høyde mindre enn 2 m og maskevidder større enn eller lik 35 mm (18 omfar).
2. Bunngarn med høyde større enn 2 m og maskevidder større enn eller lik 63 mm (10 omfar). Disse skal være av spunnet nylon.

Det kan maksimalt benyttes en garnlengde på 100 m pr. båt med garn med høyde mindre enn 2 m og en garnlengde på 100 m pr. båt med garn med høyde større enn 2 m (totalt 200 m)

Følgende garnfiske er tillatt f.o.m. 1. august t.o.m. 14. august:

1. Det kan maksimalt brukes 1 – 2 bunngarn pr. eiendom pr. natt (1 garn inntil 400 m strandlinje og 2 garn for mer enn 400 m strandlinje), dog ikke mer enn 2 garn pr båt. Med eiendom menes grunn som eies av samme eier (uansett antall gårds- og bruksnummer. Det er kun tillat å nytte garn med maskevidder større enn eller lik 63 mm (10 omfar). Disse skal være av spunnet nylon og ha maksimal lengde på 25 m. Garnfiske er begrenset fra mandag kl. 18.00 til fredag kl. 10.00. Det er ikke tillatt å ha stående garn ute mellom kl. 10.00 og 18.00.

Det er tillatt å fiske sik med håv, kastenot, og faststående garn f.o.m. 19. september t.o.m. 10. november. Største tillatte maskevidde er 31 mm (20 omfar). Ørret og røye fanget under dette fisket skal straks, og mest mulig uskadd, settes ut igjen.

Det er tillatt å fiske med ruse og mjæl etter andre arter enn ørret og røye hele året. Mjæl skal etterses minst hver 3. dag og ev. ørret eller røye skal straks slippes ut ved ettersyn.

Fra sørspissen av Husodden og nord til grense for Dokkadeltaet naturreservat er det tillatt å fiske med storruse etter andre arter enn ørret og røye hele året. Innenfor reservatets grenser er det tillatt å fiske med storruse etter andre arter enn ørret og røye f.o.m. 1. september t.o.m. 9. juli. Storruse skal etterses minst hver 3. dag og ev. ørret eller røye skal straks slippes ut ved ettersyn.

Ved garnfiske i elv (jf. definisjon i § 2,3. ledd) skal det være et friløp i elva i tilknytning til midtstrømslinjen (djupålen) på minst 1/3 av elvens bredde målt ved midlere sommervannføring (jf. § 35 og § 36 i lov av 15. mai 1992 nr. 47 om laksefisk og innlandsfisk m.v.).

*Spesielle begrensninger i Flubergsundet:*I en sone fra 100 m sør for Fluberg bru til 100 m nord for Fluberg bru er alt garnfiske forbudt i en avstand på 25 m fra land. Brufyllingen regnes ikke som land.

**§ 8. Fiske i Etna**

I Etna er garnfiske tillatt f.o.m. 1. juni t.o.m. 9. juli. Minste tillatte maskevidde under dette fisket er 35 mm (18 omfar).

**§ 9. Merking**

Faststående redskap skal merkes med bøye i begge (alle) ender. Bøyene skal ha eiers navn, adresse og telefonnummer. Bøyene skal være minimum 25 cm i diameter og være av godt synlig farge.

**§ 10. Dorgefiske/trolling i Randsfjorden**

Ved dorgefiske/trolling i Randsfjorden er det kun tillatt å bruke 4 sluk/agn/flue pr. båt. Det er fri presentasjon av disse.

**§ 11. Minstemål og maksmål**

All ørret av mindre lengde enn 50 cm fanget i Randsfjorden jf. §2, målt fra snutespiss til ytterste haleflik, skal straks, og mest mulig uskadd, settes ut igjen.

All ørret av mindre lengde enn 35 cm fanget i tilløpselver og bekker, målt fra snutespiss til ytterste haleflik, skal straks, og mest mulig uskadd, settes ut igjen.

All røye med større lengde enn 40 cm, målt fra snutespiss til ytterste haleflik, skal straks, og mest mulig uskadd, settes ut igjen.

**§ 12. Fredning av ørret med fettfinne (naturlig reprodusert)**

All ørret fanget med stang og håndsnøre i Randsfjorden jf. §2 som har fettfinne (naturlig reprodusert) skal straks, og mest mulig uskadd, settes ut igjen.

**§ 13. Oppgaveplikt**

Den som har fisket innenfor forskriftens virkeområde skal sende oppgave over fangst av ørret og røye til bruk for den offentlige statistikk innen 1. januar.

Ved leie av fiskerett, eller kjøp av fiskekort innenfor forskriftens virkeområde plikter fiskeren å gi oppgave over fangsten til den som eier fiskeretten. Den som eier fiskerett, er pliktig til å gi melding til Statsforvalteren innen 1. februar.

Fangstoppgaven skal minimum inneholde opplysning for hver dag om redskap som er brukt, fangstinnsats ved fisket, antall fisk fordelt på art og lengde, og hvorvidt fisken er gjenutsatt eller ikke, og skal kunne leveres elektronisk.

**§ 14. Dispensasjon**

Statsforvalterne i Innlandet og Viken kan i samråd med Fylkeskommunene i Innlandet og Viken gi dispensasjon fra bestemmelsene i denne forskrift.

**§ 15. Kontroll og straffeansvar**

Alle plikter å la fiskeoppsynet kontrollere at utøvelsen av fisket skjer forskriftsmessig (jf. § 42 i lov av 15. mai 1992 nr. 47 om laksefisk og innlandsfisk m.v.). Brudd på disse forskriftene er straffbart (jf. § 49 i lov om laksefisk og innlandsfisk m.v. nr. 47).

**§ 16. Ikrafttreden**

Forskriften trer i kraft 10.06.2022. Samtidig oppheves forskrift 2022-01-31-179 om fiske i Randsfjorden med tilløpselver og -bekker, Jevnaker, Gran, Søndre Land og Nordre Land kommuner, Innlandet og Viken.